text: Politiet: Sådan undgår du tricktyve
  30 juli 2015 kl. 15.19
  Nye tal viser, at sager om tricktyveri og pinkodeafluring falder i Syd- og Sønderjyllands politikreds. Det gør de efter, at politiet har ført en målrettet indsats det seneste år.
  
  Tricktyve holder i stigende grad fingrene for sig selv. Det gør de blandt andet fordi, Syd- og Sønderjyllands politi er blevet bedre til at samarbejde med butikkerne undgå afluring af pinkoder.
  I første halvår 2014 var der 45 sager med afluring af pinkode, og det faldt i 2015 til kun 27 sager i Syd- og Sønderjyllands politikreds. Tendensen er den samme ved tricktyverier.
  Her rådgiver specialkonsulent Christian Østergård fra politikredsens kriminalpræventive sekretariat om, hvordan man undgår tricktyvene: (Varighed: 0:31)
  
  Gode huskeregler
  Vær opmærksom på ikke at lade dig distrahere, når du betaler, står ved hæveautomater eller dankortautomater.
  Lad ikke andre aflæse dankortkoden i butikken og ved hæveautomaten.
  Tag dig god tid til at beskytte din dankortkode, når du taster ind
  Bed andre om at holde afstand - det er bestemt ikke uhøfligt.
  Læg aldrig tasker fra dig uden at holde dem under opsyn.
  Vær opmærksom, hvis nogen forsøger at aflede din opmærksomhed ved for eksempel at spørge om vej eller skabe forvirring omkring dig.
  Er uheldet alligevel ude
  Råb altid højt, hvis du opdager, der finder et tricktyveri sted mod dig eller andre.
  Få med det samme lukket for dine betalingskort. Ofte sker der hævning af større kontantbeløb i timerne lige efter tyveriet.
  Anmeld altid tyveriet til politiet på 1-1-4 - i hastende tilfælde 1-1-2 - før du taler med forsikringsselskabet.
  Har du behov for nogen at tale med efter tyveriet, så kontakt offerrådgivningen 2550 6690.
  Mediernes kontaktperson er specialkonsulent Christian Østergård fra det kriminalpræventive sekretariat.
  